I. Mikloš, poslanec: (2007-06-21):
Chcem vám pripomenúť, že takmer 24 hodín, najskôr v médiách, od včerajšieho večera tu prebiehala rozprava, v ktorej ani jeden z poslancov vládnej koalície, ani pán minister nepripustil ani len zrnko pravdy na tých argumentoch, ktoré sme tu predkladali. Zosmiešňovali ste to, pán minister, tvrdili, že je to kabaret, že to robíme len pre médiá, obviňovali ste nás, že kampaň, ktorá je v médiách, je kvôli našej tlačovej konferencii a nie kvôli tomu, že vy ste navrhli nezmysel do zákona. Dva nezmysly, ktoré sme jasne vyargumentovali prečo, ale vraj kvôli našej tlačovej konferencii. A čuduj sa, svete, zrazu pri hlasovaní o návrhu, ktorý ste tu obhajovali na 100 percent a nepripustili ani náznak problému, pri hlasovaní o tomto návrhu získal nula hlasov. Tak ako to je? Čo je na tom obdivuhodné, na takomto postoji? (Potlesk.) Čo sa týka nového návrhu, ktorý predložil pán poslanec Lebocký. Po prvé tento návrh jednoznačne potvrdzuje, že tá druhá časť, lebo my sme avizovali, že problematické sú dve ustanovenia, obmedzenie pohybu na bicykloch a koňoch a vypustenie slov „v nadmernom množstve“ pri možných priestupkoch pri zbere. Tým pozmeňujúcim návrhom uznávate jednoznačne pravdivosť našich argumentov, vy ich sami uznávate v tom druhom prípade, pretože to navrhujete vrátiť do pôvodného znenia. Už nenavrhujete meniť toto písmeno m). Čiže, áno, ďakujeme za priznanie toho, že vaše argumenty boli relevantné a že to jednoznačne uznávate vaším novým pozmeňujúcim návrhom. A čo sa týka zmeny pri tom obmedzení pohybu na bicykloch a na koňoch, tak tam musím povedať, že k žiadnej zásadnej zmene pre občana, pre človeka nedošlo. Jediné, čo ste tam zmenili, že odkazujete na STN 73, to je Slovenská technická norma 736108. No, vážené dámy, vážení páni, ja ju tu mám. A tá technická norma vyzerá tak, hneď vám ju ukážem, že ak si myslíte, že na základe tejto normy budú ľudia vedieť, kade môžu a kade nemôžu chodiť, tak vám garantujem, že nebudú. Nebudú, spokojne si ju môžete preštudovať. Aby mohli a mali, to by ste museli na každú jednu cestičku, na každý jeden chodník, na každú jednu lesnú cestu pozatĺkať tabuľky, či to je podľa tejto normy, alebo podľa tejto normy nie je. Teda zavádzať právne normy, ktoré zvyšujú neistotu ľudí a ktoré nie sú vykonateľné v tom zmysle, že ľudia nebudú vedieť, nebudú môcť vedieť, či dodržiavajú tento zákon, alebo nedodržiavajú, pretože táto zmena, ktorú ste urobili, je čisto formálna a človeku vôbec, ale vôbec nepomôže. Preto chcem povedať za seba, ale aj za poslanecký klub SDKÚ-DS, že vítame to stiahnutie návrhu, čo sa týka písmena m), tam už problém teda nie je, pretože ste uznali, že naše argumenty sú relevantné. Ale nepovažujeme zmenu, ktorú navrhujete v tom písmene b), myslím, čo sa týka obmedzenia jazdy na bicykloch alebo na koňoch, nepovažujeme za žiadnu zmenu, ktorá by ľuďom pomohla a považujeme to novo navrhnuté ustanovenie stále za také, ktoré bude vyháňať ľudí z lesa, resp. ktoré bude sankcionovať pohyb po lese na bicykloch alebo na koňoch a ktoré jednoducho ľudia nebudú môcť dodržiavať, pretože nebudú vedieť, či ho dodržiavajú. Nebudú vedieť, či sú na takej ceste, ktorá je v tej Slovenskej technickej norme, alebo nie je. Ďakujem pekne. (Potlesk.)